text: [{"text_idx": "#000003", "text": "UNICEF lolli Yaman magaalaa Hudeeydaa keessatti hammaataa dhufe yaaddessaa tahuu beeksise"}, {"text_idx": "#000004", "text": "Dhaabbata Mootummoota Gamtoomaniitti ejeensiin gargaarsa daa\u2019immanii UNICEF ibsa baaseen, naannawa magaalaa Hudeeydaa keessatti waraana mootummaa Yaman kan Sa\u2019uudii fi Emreetiin deeggaramuu fi finciltoota huusii jiddutti lolli hamaan kan geggeefamaa jiru tahuu ibse. Ejensichi akka jedhutti, lolli hamaan kun naannwa Hospitaala al-Sowraa jedhamutti kan geggeefamaa jiru yoo tahu, daa\u2019imman 56 dabalatee namoonni hospitaalicha keessatti ciisanii yaalaamaa jiran balaa hamaa keessa jiraachuu beeksise."}, {"text_idx": "#000005", "text": "Lola guddaa magaalaa buufata Doonii qabdu tana too\u2019achuudhaaf geggeefamaa jiru kanaan, daandiiwwan gara magaalattii seensisan hundi kan cufaman yoo tahuu, haaluma walfakkaatuun daandiin gara Hospitaala kanaa geessus cufamuu gabaasni arganne ni mul\u2019isa. Magaalaan Hudeeydaa too\u2019annaa finciltoota Huusii jalatti argamti."}, {"text_idx": "#000006", "text": "Bara 2014 loltoonni Huusii mootummaa biyyattii fonqolchuun magaalaa Sana\u2019aa dabalatee nannoolee heddu eega too\u2019atanii booda, gamtaan waraana Arabaa ammoo mootummaa Yaman deeggaruun bara 2015 keessaa finciltoota irratti haleellaa jalqabuun isaa ni yaadatama. Lola Yaman kanaan yoo xiqqate lammiileen nagahaa 10,000 ol akka ajjeefamanii fi ummatni miiliyoona heddutti lakkaahamu ammoo qe\u2019ee isaa irraa kan buqqifame tahuu ragaaleen ni mul\u2019isu. Dabalataanis lammiileen biyyattii miiliyoona 14 ol beelaaf kan saaxilaman tahuu gabaasni UNICEF ni addeessa."}]